Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα, με σκοπό την αναπροσαρμογή του καταλόγου των χαρακτηριστικών της έρευνας (υποβλήθηκε από την Επιτροπή σύμφωνα με το άρθρο 250, παράγραφος 2, της συνθήκης ΕΚ)

2003/0047 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την τροποποίηση του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα, με σκοπό την αναπροσαρμογή του καταλόγου των χαρακτηριστικών της έρευνας

1. Ιστορικο

12 Μαρτίου 2003: διαβίβαση της πρότασης στο Συμβούλιο και στο Ευρωπαϊκό Κοινοβούλιο [COM(2003) 109 τελικό - 2003/0047 (COD)]

2 Σεπτεμβρίου 2003: πρώτη ανάγνωση από το Ευρωπαϊκό Κοινοβούλιο

2. Στοχοσ τησ προτασησ τησ Επιτροπησ

Η έρευνα εργατικού δυναμικού συνιστά πρωτεύουσα πηγή συγκρίσιμων πληροφοριών σχετικά με τη συμμετοχή στην αγορά εργασίας στην ΕΕ. Τα αποτελέσματά της χρησιμοποιούνται ευρέως και είναι σημαντικά για τη χάραξη πολιτικής.

Η διοργάνωση της έρευνας εργατικού δυναμικού στην ΕΕ για την παροχή τριμηνιαίων αποτελεσμάτων, καθώς και ο κατάλογος των χαρακτηριστικών της έρευνας, καθορίστηκαν το 1998 με τον κανονισμό (ΕΚ) αριθ. 577/98 του Συμβουλίου. Η αγορά εργασίας μεταβλήθηκε κατά την τελευταία πενταετία και εφαρμόστηκαν πολλά μέτρα πολιτικής στο πλαίσιο της συντονισμένης διαδικασίας της ευρωπαϊκής στρατηγικής για την απασχόληση. Για να καταστεί εφικτή η παρακολούθηση των εξελίξεων αυτών, κρίνεται αναγκαία η αναπροσαρμογή και η ενημέρωση του καταλόγου των χαρακτηριστικών της έρευνας. Προστίθενται έξι νέες μεταβλητές και οι πέντε μεταβλητές σχετικά με το άτυπο ωράριο εργασίας συμπεριλαμβάνονται ως κανονική ενότητα αντί για τη συμφωνία κυρίων που ισχύει σήμερα. Ορισμένες από τις νέες μεταβλητές έχουν ήδη συλλεχθεί στα κράτη μέλη, αλλά δεν είναι ακόμη διαθέσιμες για όλα τα κράτη μέλη.

Το 2000 συντελέστηκαν μόνο ήσσονος σημασίας αλλαγές στην κωδικοποίηση των μεταβλητών [π.χ., επιπλέον λόγοι απουσίας από την εργασία. κανονισμός (ΕΚ) αριθ. 1575/2000 της Επιτροπής], ενώ ο πλέον πρόσφατος κανονισμός (ΕΚ) αριθ. 2104/2002 της Επιτροπής επέφερε βελτιώσεις μόνο σε συναφείς με την εκπαίδευση μεταβλητές.

Για να αντισταθμιστεί η εισαγωγή αυτών των νέων μεταβλητών και για να περιοριστεί ο φόρτος των απαντήσεων, η πρόταση της Επιτροπής καθιστά εφικτή την επιλογή διαρθρωτικών μεταβλητών που απαιτούν μόνο μία συνεχή έρευνα ετησίως για την εκτίμηση των ετήσιων μέσων όρων. Επειδή η συγκέντρωση πληροφοριών για τις εν λόγω διαρθρωτικές μεταβλητές σε ετήσια αντί σε τριμηνιαία βάση κρίνεται επαρκής, η συλλογή δεδομένων σε αυτές τις περιπτώσεις μπορεί να περιορίζεται σε επιμέρους δείγμα. Η επίτευξη ισορροπίας μεταξύ των επιπλέον μεταβλητών, με σκοπό, αφενός, την καλύτερη κατανόηση της αγοράς εργασίας και, αφετέρου, τον περιορισμό του φόρτου των απαντήσεων χωρίς να αλλοιώνεται η χρήση των αποτελεσμάτων για λόγους παρακολούθησης ή ανάλυσης πολιτικών, αποτελεί ουσιώδες στοιχείο της πρότασης.

3. Γνώμη τησ Επιτροπησ σχετικα με την τροπολογια που εγκριθηκε απο το Κοινοβουλιο

3.1. Τροπολογία που εγκρίθηκε από την Επιτροπή

Η Επιτροπή δέχεται να λάβει υπόψη στην τροποποιημένη πρότασή της τη μοναδική τροπολογία που εγκρίθηκε από το Ευρωπαϊκό Κοινοβούλιο κατά την ολομέλειά του στις 2 Σεπτεμβρίου 2003. Η τροπολογία χορηγεί παρέκκλιση στην Ισπανία, στη Φινλανδία και στο Ηνωμένο Βασίλειο για τη συλλογή των διαρθρωτικών μεταβλητών με αναφορά σε ένα και μόνο τρίμηνο για μεταβατική περίοδο που εκτείνεται έως το τέλος του 2007. Τούτο θα δώσει τη δυνατότητα στα εν λόγω κράτη μέλη να προσαρμόσουν τις διαδικασίες διεξαγωγής ερευνών που εφαρμόζουν, οι οποίες επί μακρά σειρά ετών διαρθρώνονταν σε τριμηνιαία βάση. Η υπό εξέταση τροπολογία ευθυγραμμίζεται με το συμβιβασμό της Προεδρίας στο πλαίσιο της ομάδας εργασίας του Συμβουλίου. Η Επιτροπή κάνει δεκτή την τροπολογία αυτή διότι η απαλλαγή αφορά μόνο τη διαδικασία της έρευνας και οι νέες μεταβλητές που καθορίζονται στην πρόταση κανονισμού θα είναι διαθέσιμες για όλα τα κράτη μέλη.

4. Συμπερασματα

Έχοντας υπόψη το άρθρο 250, παράγραφος 2, της συνθήκης ΕΚ, η Επιτροπή τροποποιεί την αρχική πρότασή της περί κανονισμού του Ευρωπαϊκού Κοινοβουλίου και του Συμβουλίου σχετικά με την τροποποίηση του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα.